
E L Ő T E R J E S Z T É S

Sülysáp Nagyközség Önkormányzata Képviselő-testületének

2011. április 14-én tartandó munkaterv szerinti ülésére

16.a. napirendhez

Tárgy: A Sorskerék Alapítvány ingatlanigénye
Tisztelt Képviselő-testület!

A Sorskerék Alapítvány (székhelye: Győr, Kandó K. u. 13.) képviseletében Martos György kérelemmel fordult az Önkormányzathoz, melyben előadta, hogy Alapítványuk jelenleg egy 24 munkanélkülit foglalkoztató projekt forrásteremtésén dolgozik, többek között egy 200 millió forint összegű pályázat benyújtásával, melynek első fordulóját sikeresen vették. 
A projekt egyik része egy úgynevezett családi inkubátorház, melynek lényege: családi napközi és játszóház létrehozása 7-21 gyermek részére, illetve ehhez kapcsolódóan külön szolgáltatások az édesanyáknak, úgy mint: alakformáló torna, gerincjóga, párkapcsolati terápiás szolgáltatás, mentálhigiénés segítségnyújtás, preventív egészségvédő programok, főzési praktikák, informatikai tréning, irodai szolgáltatás stb. Továbbá hétvégeken fiataloknak szeretnénk szabadidős szórakozási lehetőséget biztosítani, hogy ne csellengjenek az utcán. A projekthez képzések is tartoznak, illetve ehhez a részéhez 10 fő munkanélküli foglalkoztatása is kapcsolódik. 
E projekt megvalósításához bérelhető helyszínt kerestek Sülysápon, és az ún. Fischer-házat (Vasút u. 58.) erre alkalmasnak találták. Kérésük az, hogy Önkormányzat az épületet – bérleti szerződés keretében – bocsássa a Sorskerék Alapítvány kizárólagos rendelkezésre a projekt indulásakor, ami várhatóan 2012 januárjában lesz. 

Első körben felújítanák az épületet, melynek keretében ellátnák korszerű, megújuló energiára épülő rendszerekkel, és kialakítanák benne a fent felsorolt tevékenységekre alkalmas helyiségeket. Ezen időszak alatt az önkormányzatnak bérleti díjat fizetnének, majd a felújítás költségét a támogatási időszak lejárta után, a 24. hónaptól kezdenék „lelakni”.
Kérem a Képviselő-testület szíves döntését az ügyben.
…/2011. (IV. 14.) ÖKT határozati javaslat

Sülysáp Nagyközség Önkormányzatának Képviselő-testülete
1./ támogatja a Sorskerék Alapítvány (székhelye: Győr, Kandó K. u. 13.; képviseli: Martos György) családi inkubátorház kialakítására irányuló projektjét, és ennek nyomán
2./ vállalja és úgy nyilatkozik, hogy a Sülysáp, Vasút u. 58. szám alatti ingatlanát a projekt megvalósításának kezdő időpontjában – bérleti jogviszony keretében – az Alapítvány rendelkezésére bocsátja,
3./ felkéri és felhatalmazza a polgármestert az ezzel kapcsolatosan szükséges intézkedések megtételére.  

Határidő: azonnal
Felelős: polgármester

Sülysáp, 2011. április 7.

Horinka László s.k. 


polgármester

From: Martos György <martos.gyorgy@vaciegyhazmegye.hu> 

Date: Wed, 6 Apr 2011 17:57:49 +0200

To: <polgarmester@sulysap.hu>

Subject: családi inkubátorház

Tisztelt Polgármester Úr!
 

Személyes találkozásunkra hivatkozva, és a megbeszéltek szerint egy " elkötelező szándéknyilatkozatot" kérünk Öntől.  Az elköteleződés mindkét részről a TÁMOP 1.4.3. "Második otthon" páplyázati projekt sikere esetén lépne életbe.   Szeretnék alábbiakban röviden bemutatkozni, azután a Sülysáp községben megvalósulható projektünkről tájékoztatást adni.
 

Sorskerék Alapítvány munkanélkülieket támogató civil nonprofit szervezet, mely 2004 óta működik. A Nyugat-Dunántúli Régióban, a Közép-Magyarországi Régióban valamint a Dél-Alföldi Régióban voltak sikeres projektjeink.Ezek: 2004-2005-ben:  a roma munkanélküliek támogatása Pázmándfalusi ckö-Ofa projektjében. 2004-2006-ban a győri 40 év feletti nők munkaerőpiacra jutásának támogatása csoportos mentálhigiénés segítségnyújtással. 2007-2009 között vidéki fiatalokkal a vidéki élet és fejlődés megalapozásáért program, 2008-2009-ben  a szociális szövetkezetek működésének kialakításáért Dél-Alföldi régióban, valamint 2010-ben civil összefogás és fejlesztés a Szobi kistérségben és OFA támop pályázat támogatásával szakértőként egy akreditációs folyamatban vettünk részt.  Honlapunkon bővebb tájékozódásra van lehetőség: http://sorskerek.hu
Jelenleg egy 24 munkanélkülit foglalkoztató projekt forrásteremtésén dolgozunk. A projekt egyik része egy úgynevezett családi inkubátorház, vagy ahogy Vácon nevezték az ötletet: "Második otthon". Ennek lényege: családi napközi minimum 7 - helyiség méretektől függően - 21 gyermek részére. Játszóház. Ehhez kapcsolódóan az édesanyáknak külön szolgáltatások: alakformáló torna, gerinc jóga, párkapcsolati terápiás szolgáltatás szakképzett pszichológusunkkal, mentálhigiénés segítségnyújtás szakképzett mentálhigiénésünkkel, informatikai tréning szakképzett informatikusunkkal, irodai szolgáltatás olyan dolgozó anyukáknak, akik kisgyermeküket a családi napköziben biztonságban tudhatják munkavégzésük alatt, ami az internet miatt nem helyhezkötött, hétvégeken fiatalokkal szabadidős szórakozási lehetőség (hogy ne csellengjenek az utcán), preventiv egészségvédő programok alkalmanként, főzési praktikák (hogyan készítsünk olcsón bébiételt) szakképzett munkatársunkkal. A projekthez képzések kapcsolódnak, és ehhez a részéhez 10 fő munkanélküli foglalkoztatása kapcsolódik. Ennek megvalósításához kerestünk Sülysápon bérelhető helyszínt, melyet az úgynevezett Fischer házban találtunk meg. 
Kérésünk, hogy ezt az épületet a projekt indulásakkor a Sorskerék alapítvány számára bérleti szerződésben kizárólagosan rendelkezésre bocsássa az Önkormányzat.
 

A projekt megvalósítására 200millió Ft összeget pályáztunk meg, amely két fordulós. Az első fordulón sikeresen túljutottunk, jelenleg a második fordulóban vagyunk. Ebben a munkaszakaszban konkrét árajánlatokkal és tervekkel kell a projektnek rendelkeznie. Amennyiben ezt teljesíteni tudjuk, a pályázat 99,9% biztonsággal mondható, sikeres lesz. Az irányító hatóság tájékoztatása szerint 2012 januárban számíthatunk az indulásra. Ekkor felújítanánk az épületet, ellátnánk korszerű  megújuló energia használattal működő fűtési rendszerrel, és kialakítanánk benne a fent felsorolt tevékenységekre alkalmas helyiségeket. A felújítással egyidőben elsősorban Sülysáp településről - toborzás útján - vesszük fel a foglalkoztatásra alkalmas munkanélküli személyeket. Kiképzésük 4 hónap, majd megindul a foglalkoztatás. Ezen időszak alatt az önkormányzatnak bérleti dijjat fizetnénk. A felújítás költségét a támogatási időszak lejárta után a 24. hónapban kezdenénk "lelakni".
 

A projekt haszna az Önkorméányzatnak: az épület felújításhoz pénzt viszünk a településre, jelenleg munkanélküli személyeket az elsődleges munnkaerőpiacra vezetünk úgy, hogy kiképezzük őket, olyan szolgáltatás-csomagot nyer a település, mely ilyen formában egyedülálló, a családok számára nyújtott szolgáltatások társadalmi hasznosulása pedig felbecsülhetetlen.  
A projekt haszna a Sorskerék alapítványnak: sikeresen meg tud valósítani egy olyan célt, amelyre alapították.
 

Kérjük az Önkormányzat kedvező döntését, hogy a projekt költségvetésében már konkrét felújíatási kerettel tudjunk számolni.
Munkájukhoz sok sikert, és személyüknek egészséget kívánva  tisztelettel:
 

Martos György
Sorskerék alapítvány kuratóriumi elnök

